**Teitl:** Arteritis Cawrgell

**GWEITHGAREDD:** Paratoi ar gyfer tiwtorial i gofrestrydd ar Arteritis Cawrgell (GCA)

* Darllen canllawiau cyfredol Cymdeithas Rhewmatoleg Prydain
* Darllen pennod o'r Oxford Handbook of Geriatrics
* Adolygu tiwtorial ar gyfer ymweliad hyfforddiant â'r angen i lenwi taflen fyfyriol ar gyfer yr AD

**RHESWM -** Wedi'i ysgogi'n glinigol wrth i glaf ddod i'r Uned Derbyniadau Meddygol (MAU) gyda chur pen newydd yn dechrau a diagnosis o GCA wedi'i wneud. Cyfeirio'n ôl at ofal sylfaenol at ddibenion rheoli / atgyfeirio.

Angen recordio tiwtorial ar gyfer ymweliad hyfforddi.

**MYFYRIO**

Roedd angen i mi recordio fideo o diwtorial ar gyfer ymweliad hyfforddi ac roeddwn yn chwilio am bwnc diffiniedig a allai gymryd llai nag awr inni ei drafod. Claf yn digwydd dod i'r uned derbyniadau meddygol yr wythnos cynt gyda chur pen newydd yn dechrau a diagnosis o GCA wedi'i wneud. Yna, cyfeiriwyd y fenyw’n ôl atom yn y practis i'w rheoli.

Roedd darllen y canllawiau yn gymorth i loywi fy ngwybodaeth am y grŵp targed, y nodweddion diagnostig a'r driniaeth.

Mae'r prif bethau a ddysgais i o'r darlleniad hwn wedi'u rhestru isod:

1, Grŵp oedran yr effeithir arnynt 50 – 70

2, Dangos nodweddion cur pen newydd, clawdiceiddiad yr ên, tynerwch ar goren y pen, twymyn a nodweddion myalgig

3, Angen gwneud ESR a FBC LFT gan y gallai'r claf fod ag anemia a LFT annormal. Angen ESR > 50

4, Mae archwilio llygaid yn bwysig iawn – cofiwch chwilio am atgyrch ganhwyllol afferol, meysydd gweledol, diplopia, yn ogystal â cholli golwg mwy amlwg – gwnewch yn siŵr bod craffter gweledol yn cael ei gofnodi yn y nodiadau. Gwiriwch BP – yn y ddwy fraich gan y gallai fod yn wahanol os bydd y bwa aortig wedi'i effeithio.

5, Triniaethau – 40 – 60 mgs prednisolone – ond nid llai na 0.75 mg /Kg - bydd angen aspirin dos isel, a PPI yn ogystal ag ystyried pwy sydd angen amddiffyniad esgyrn – o dan 75 ar gyfer Dexa a thrin os yw'r sgôr T < - 1.5. Parhau ar ddos uchel am 4 wythnos ac yna lleihau'r dos yn unol â'r ESR a'r symptomau.

Y peth mwyaf perthnasol oedd yr archwiliad llygaid llawn, gan na fyddwn i wedi gwneud hyn yn y gorffennol, a'r defnydd o aspirin dos isel gyda PPI.

Argymhellir biopsi rhydwelïau arleisiol fel y prawf diagnostig o ddewis. Fodd bynnag, yn lleol, mae'n amhosibl cael gafael arno yn ystod yr wythnos gyntaf.

Wrth baratoi ar gyfer recordio'r tiwtorial, roeddwn wedi adolygu rhywfaint o theori addysgol, yn y llawlyfr newydd i hyfforddwyr yr oeddwn wedi'i gael yn ddiweddar. Rwyf wedi drysu erioed ynghylch nodau ac amcanion ond roedd y llyfr hwn yn defnyddio'r termau nodau a deilliannau dysgu bwriedig sy'n gwneud llawer mwy o synnwyr i mi ac felly rwyf wedi mabwysiadu'r arddull honno.

Ar ôl adolygu'r tiwtorial at ddibenion yr ymweliad hyfforddi, fe wnes i sylwi bod fy arddull yn hwylusol. Mae'n well gen i roi rhywbeth i'r cofrestrydd i'w baratoi ac yna defnyddio amser y tiwtorial i drafod ei ddysgu ac i geisio ei gymhwyso i sefyllfa go iawn – yn yr achos hwn rheoli claf go iawn. Rwy'n gweld bod yr arddull hon yn fy helpu i ddysgu, nid yw'n cymryd gormod o'm hamser ac mae'n ymddangos ei bod yn cael derbyniad da ymhlith y cofrestryddion er eu bod yn aml yn ffafrio'r arddull cyflwyno darlith a ddefnyddir gan rai o'm partneriaid. Rwy'n ceisio gwneud yr amcanion dysgu bwriedig yn glir ar y dechrau – er nad ydw i'n eu mynegi lawn mor amlwg ag y gwnes i at ddiben y recordiad. Ers peth amser rwyf wedi gorffen y sesiwn drwy ofyn i'r cofrestrydd restru ei ddeilliannau dysgu a chaiff hyn ei adlewyrchu yn y cofnodion yn ei e-bortffolio’n aml.

**CANLYNIAD**

1, Byddaf yn sicrhau bod archwiliad llygaid llawn yn cael ei wneud wrth weld y symptomau

2, Mwy o hyder wrth reoli GCA

3, Cofio asesu ar gyfer diogelu esgyrn

4, Lleihau prednisoone yn raddol yn ôl y symptomau ac ESR – sicrhau bod cleifion yn ymwybodol o symptomau sy'n arwydd bod y cyflwr yn dychwelyd.

5, Adolygu nodau a deilliannau dysgu bwriedig – ni fydd byth yn gorfod poeni am y gwahaniaeth rhwng nodau ac amcanion eto.

6, Y tiwtorial wedi'i recordio a'i wylio ar gyfer yr ymweliad hyfforddi.